NWU ondersoek beweerde rasse-uitsluiting  Dorpskoshuis neem standpunt in (Foto verskaf) Die Noordwes-Universiteit (NWU) stel ondersoek in na beweringe dat dorpskoshuise op grond van hul rassamestelling uitgesluit is van Saterdag se jaarlikse verwelkomingsgeselligheid op die Potchefstroom-kampus. “Sover vasgestel kon word, is dit egter gedoen weens die aantal studente in hierdie koshuise, vergeleke met die kapasiteit van die amfiteater,” het Louis Jacobs, woordvoerder van die NWU, gesê. “Die studente is dus gevra om na die regstreekse uitsending van die geleentheid in ander lokale te kyk. Verdere inligting word egter ingewin om duidelikheid oor die aangeleentheid te verkry.” AfriForum Jeug voer aan dat huiskomiteelede (HK’s) van die dorpskoshuise Vrydagaand om 23:30 ŉ WhatsApp-boodskap ontvang het wat hulle in kennis gestel het dat hul eerstejaars in aparte lokale na ŉ virtuele uitsending van die verwelkoming moet kyk en nie deel kan wees van die sessie wat elke jaar in die amfiteater aangebied word nie. Die HK’s het navraag gedoen by die studenteraad (SR) oor hierdie besluit waarop ŉ SR-lid geantwoord het dat die dorpskoshuise nie divers genoeg is nie en dat wanneer hulle tydens die amfiteatersessie gevra gaan word om op te staan, “dit te wit gaan lyk”. ŉ Groot groep studente van die dorpskoshuise het Saterdagoggend buite die amfiteater bymekaar gekom om hul ongelukkigheid oor hierdie besluit bekend te maak. “Dit is bisar dat die Puk sommige van sy studente, wat reeds betaal het vir registrasie en oriëntasie, ontneem word van hul eerste studente-ervaring op die kampus, omdat hulle so rasbehep is dat hulle studente op grond van hul velkleur uitsluit,” sê René van der Vyver, woordvoerder van AfriForum Jeug. AfriForum Jeug het gesê hy veroordeel rasse-uitsluiting ten sterkste en is besig om meer inligting hieroor in te win, terwyl verdere stappe beplan word. Die DA se studenteorganisasie (Daso) het intussen ook vir ŉ ondersoek na die geleentheid gevra. Bertus Bornman, waarnemende voorsitter van Daso NWU se Potchefstroom-kampus, het gesê met inagneming van die teenstrydige redes wat deur die NWU se bestuur en die SR vir die voorval aangevoer word, is ŉ ondersoek geregverdig. “Van die studente se ouers het ver gereis om deel te wees van die jaarlikse verwelkomingseremonie, maar hul kinders kon nie deelneem aan wat ŉ eenmalige ervaring vir eerstejaarstudente moes wees nie. Dit is jammer dat swak bestuur, swak kommunikasie en die inagneming van ras baie van hierdie geleentheid ontneem het,” het Bornman gesê. “As die geleentheid behoorlik beplan was, in oorleg met alle belanghebbendes insluitend dorpskoshuise, kon hierdie verleentheid vermy gewees het om te verseker dat almal in die gees van inklusiwiteit en diversiteit aan die verwelkomingseremonie kon deelneem. “Ons versoek dat die NWU-bestuur ondersoek instel na die omstandighede wat tot hierdie onaanvaarbare situasie gelei het, insluitend die oënskynlike rassepolarisasie deur ŉ lid van die SR.”